
Kadosa Pál: Három Radnóti dal énekhangra és zongorára

Kulcsszavak: Kadosa, Radnóti, dal
Az 1964-ben, a Zeneműkiadó által megjelentetett, Három Radnóti dal énekhangra és zongorára a 20. századi magyar irodalom meghatározó költőjének műveit zenésíti meg. Elsőként az 1932-es Tél, majd az 1936-os Ballada, végül az 1941-es Két karodban című vers hangzik fel. A rövid, zaklatott, drámai hangvételű versek tartalmi összekötő eleme a halál és elmúlás motívuma. A verseket különálló egészként – de értelmezésemben a három művet összekapcsolva, egy gyilkosság történeteként is felfoghatjuk. Így az első borús téli tájat mutat be, ahol farkas oson, a másodikban a gyilkosság esetét olvashatjuk, a harmadikban hosszas, kétségbeesett haláltusát. A verssorozat hangulata, szimbolikája Kadosa Pál megzenésítésben teljesedik ki igazán – talán közrejátszhatott ebben a két alkotó közös sorsa a munkaszolgálatban és üldözöttségben.
A zene tökéletes szövegfestéssel mutatja be a vers elemeit, a huszadik század második felének avantgárd, kísérletező hangzásával. A hangnemnélküliség, a súrlódó szekundok, tritónuszok és arpeggiók gyakori használata nyomasztó hangzásvilágot teremt. A zeneszerző művében nem támaszkodik a klasszikus vagy romantikus formákra, szerkezetileg is igazi modern zenét komponált.
Az énekes és zongorista számára egyaránt nehéz és technikás műben elsősorban az éneké a főszerep, de a hangszer is többször előtérbe kerül, szólisztikus szerepet kap. A két szólam gyakorlatilag nem támogatja egymást, mindkettő egyéni motívumsorokkal szolgálja ki a versek hangulatát. Dolgozatomban a művek irodalmi és zenei elemzésével szándékoztam feltárni a költemények egymáshoz való viszonyát, a dalokban megjelenő szövegfestést.



